Det Europæiske Økonomiske og Sociale Udvalgs udtalelse om "Forslag til Europa-Parlamentets og Rådets forordning om statistikker over varehandlen mellem medlemsstater"

(KOM(2003) 364 endelig - 2003/0126 (COD))

(2004/C 32/19)

Rådet for Den Europæiske Union besluttede den 3. juli 2003 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om det ovennævnte emne.

På grund af sagens hastende karakter besluttede Det Europæiske Økonomiske og Sociale Udvalg på sin 403. plenarforsamling den 29. og 30. oktober at overdrage det forberedende arbejde til Susanna Florio som hovedordfører, og vedtog enstemmigt følgende udtalelse.

1. Baggrund

1.1. Den gældende forordning om statistikker over varehandlen mellem medlemsstater (tidl. Intrastat) er resultatet af en aftale om at ændre systemet til indsamling af oplysninger om varehandlen såvel indbyrdes mellem EU-landene som med tredjelande. Denne aftale, som blev underskrevet i 1991(1) og trådte i kraft i 1993, blev til samtidig med den endelige gennemførelse af det indre marked og ophævelsen af de indre fysiske grænser.

1.2. Da systemet til indsamling af statistiske oplysninger på baggrund af toldangivelserne faldt bort, blev det nødvendigt at udvikle et nyt redskab, som kunne give så gode oplysninger om varehandlen, at det kunne betragtes som en uundværlig støtte for det indre marked.

1.3. Varehandelsstatistikker er nemlig uundværlige for såvel betalingsbalancen, nationalregnskabet som naturligvis for selve det indre markeds funktion og overvågningen heraf.

1.4. Det blev på daværende tidspunkt nødvendigt at skabe et smidigt, forenklet og harmoniseret system, som tog hensyn til de forskellige nationale indsamlings- og regnskabssystemer.

1.5. Den nye forordning skal desuden skabe forenkling på to fronter: dels vedrørende varenomenklaturen, dels en begrænsning af antallet af statistiske variabler.

2. Beskrivelse af det nye forslag

2.1. Det nye forordningsforslag træder i kraft fra 2005 og er kort fortalt kendetegnet ved:

- at opstille klarere og enklere regler,

- at anvendelsesområdet er tydeligt afgrænset, hvilket giver mere råderum til medlemsstaterne, så de også kan opfylde nationale behov,

- at tage hensyn til hver enkelt medlemsstats særlige administrative opbygning på dette område,

- at være resultatet af tre forskellige undersøgelser (en opinionsundersøgelse hos oplysningspligtige i seks medlemsstater, en undersøgelse hos et udsnit af brugere af fællesskabsstatistikker og en undersøgelse i Sverige af problemerne med varenomenklaturen),

- at forenkle og bevare tærskelsystemet, således at de oplysningspligtiges indberetningsbyrde begrænses (navnlig de små og mellemstore virksomheder),

- at indeholde nye bestemmelser om frister for indberetning af data for navnlig at opfylde de makroøkonomiske og konjunkturpolitiske behov, som Den Europæiske Centralbank har peget på,

- at opretholde forbindelsen mellem systemet til indsamling af statistiske oplysninger og skatte- og afgiftsformaliteterne i forbindelse med varehandelen mellem medlemsstaterne,

- at indføre bestemmelser om de statistiske oplysningers kvalitet,

- at styrke fortrolighedsprincippet vedrørende de eksisterende data ved at følge de bestemmelser, der er gældende inden for Extrastat,

- at indføre et forskriftsudvalg i stedet for det nuværende udvalg, der er et forvaltningsudvalg.

3. Synspunkter og henstillinger

3.1. Som allerede sagt i tidligere udtalelser ser EØSU positivt på de fremskridt, Kommissionen og medlemsstaterne har gjort på statistik- og dataindsamlingsområdet, som har til formål at styrke og overvåge udviklingen af Den Økonomiske og Monetære Union.

3.2. Vi befinder os nu i en situation, hvor det er nødvendigt dels at udvikle et redskab, som er let at forstå og anvende for de virksomheder, herunder især SMV, som skal levere de pågældende oplysninger, dels at skabe en bedre kontakt til de nationale statistikkontorer, som står for dataindsamlingen.

3.3. Ud over dette vigtige redskab vil der især for at støtte SMV være behov for at iværksætte en omfattende oplysningskampagne vedrørende den nye forordning og om indberetningen og anvendelsen af oplysningerne.

3.4. Der kan i den sammenhæng blive behov for et specielt fintforgrenet uddannelses-/oplysningsprogram, som kan sætte virksomhederne i stand til at overholde forordningen uden at støde på hindringer, som yderligere tynger forretningsgangen.

3.5. Kommissionen bør pege på oplysningsredskaber, som ved hjælp af forskellige kanaler (erhvervsforeninger, handelskamre osv.) og forskellige redskaber (Internet, CD osv.) kan sikre, at de pågældende oplysninger distribueres hurtigt.

3.6. En god oplysningskampagne kan endvidere redde de oplysningspligtige fra at blive ramt af de sanktioner, medlemsstaterne har fastsat.

3.7. Oplysningerne om fritagelses- og forenklingstærsklerne osv. vedrørende varehandel indberettes på nuværende tidspunkt til Kommissionen, som imidlertid ikke har beføjelse til at verificere rigtigheden af de indberettede oplysninger.

3.8. Bedre forbindelser mellem det europæiske dataindsamlingssystem og de nationale statistikkontorer kunne i fremtiden sikre en større troværdighed og en bedre harmonisering af kriterierne for dataindsamling.

Bruxelles, den 29. oktober 2003.

Roger Briesch

Formand for

Det Europæiske Økonomiske og Sociale Udvalg

(1) Rådets forordning (EØF) nr. 3330/91.